จับตา “วินด์เอนเนอร์ยี่” เข้าตลาดฯ “ดร. K” ทุบเปรี้ยงซื้อหุ้นละ 400 บาท
จับตา “วินด์เอนเนอร์ยี่” เข้าตลาดฯ “ดร. K” ทุบเปรี้ยงซื้อหุ้นละ 400 บาท
7 ก.ค. 2559

แหล่งข่าวจากวงการเงิน เปิดเผยกับ “ข่าวหุ้นธุรกิจออนไลน์” ว่า ดร.ก้องเกียรติ โอภาสวงการ ประธานกรรมการบริหาร บริษัทหลักทรัพย์แห่งหนึ่ง ออกตัวประกาศรับซื้อหุ้น บริษัท วินด์ เอนเนอร์ยี่ โฮลดิ้ง จำกัด หรือ WEH จากผู้มีความประสงค์จะขายที่ มูลค่าราว 400 บาทต่อหุ้น
ด้าน WEH ประกอบธุรกิจลงทุนในบริษัทที่ประกอบกิจการผลิตและจำหน่ายกระแสไฟฟ้า โดยในอดีตมี นายนพพร ศุภพิพัฒน์ หรือ “เสี่ยนิก” ผู้ต้องหาคดีอาญาร้ายแรง ซึ่งปัจจุบันเชื่อว่า หลบหนีคดีอยู่ในประเทศแถบยุโรปตะวันตก เป็นประธานกรรมการ และผู้ถือหุ้นใหญ่ของบริษัท
โดยในช่วงปลายปี 2557 ได้เกิดกระแสข่าวเกี่ยวกับ WEH เตรียมตัวเพื่อเข้าจดทะเบียนในตลาดหลักทรัพย์ฯ โดยมีการติดต่อ ทำการซื้อ-ขายหุ้น Pre-IPO ของบริษัทกันอย่างกว้างขวาง ซึ่งในขณะเดียวกัน มีการพูดถึงชื่อของ ดร.ก้องเกียรติ หรือ ดร.เค ว่า เป็น “ดีลเมกเกอร์” สำหรับการซื้อขายดังกล่าว
ทั้งนี้ ผู้สื่อข่าวตรวจสอบพบรายชื่อบริษัทและบุคคลที่ซื้อหุ้น Pre-IPO ของ WEH เป็นจำนวนหลายรายด้วยกัน โดยมีต้นทุนแตกต่างกันออกไป ขึ้นอยู่กับวันเวลาและราคาพาร์ ณ วันที่ตกลงซื้อ แต่ส่วนใหญ่แล้ว พบว่า ซื้อมาในราคาตั้งแต่ 400 บาท ขึ้นไป และสูงสุดอยู่ที่มากกว่า 800 บาทต่อหุ้น
อย่างไรก็ตาม นักลงทุนกลุ่มดังกล่าวต้องผิดหวังไปตามๆกัน จากก่อนหน้านี้คาดหวังว่า หุ้นที่ครอบครองอยู่จะมีมูลค่าสูงขึ้น หลังจาก WEH เข้าจดทะเบียนเป็นบริษัทมหาชน และนำหุ้นของพวกตนไปทำเป็นหุ้น IPO เนื่องจาก “เสี่ยนิก” มาถูกออกหมายจับเสียก่อน จึงส่งผลให้กระบวนการต้องล่าช้าออกไป
ดังนั้น การประกาศรับซื้อหุ้น WEH ครั้งนี้ จึงเป็นเรื่องที่น่าสนใจเป็นอย่างยิ่ง โดยเฉพาะเมื่อ ดร.ก้องเกียรติ อาจเกิดความมั่นใจบางประการว่า จะสามารถนำบริษัทเข้าจดทะเบียนในตลาดหลักทรัพย์ได้ในรอบนี้ หลังมีการเปลี่ยนแปลงโครงสร้างผู้บริหาร รวมถึงผู้ถือหุ้นในส่วนที่มีความเกี่ยวข้องกับ นายนพพร
ทั้งนี้ หากมีความคืบหน้าประการใดที่เกี่ยวข้องกับข้อเท็จจริงในเรื่องดังกล่าว ทางทีมงาน “ข่าวหุ้นธุรกิจออนไลน์” จะรายงานให้ทราบสืบไป อย่างไรก็ดี ประเด็นนี้คงได้รับความสนใจในวงกว้าง โดยเฉพาะจาก ผู้ถือหุ้นที่มีต้นทุนหุ้น Pre-IPO ของ WEH ที่สูงกว่า 400 บาทขึ้นไป